Javaslat AZ EURÓPAI PARLAMENT ÉS A TANÁCS HATÁROZATA az Európai Globalizációs Alkalmazkodási Alapnak az Európai Parlament, a Tanács és a Bizottság közötti, a költségvetési fegyelemről, a költségvetési ügyekben való együttműködésről és a hatékony és eredményes pénzgazdálkodásról szóló, 2013. december 2-i intézményközi megállapodás 13. pontja alapján történő igénybevételéről (Belgium „EGF/2013/012 BE/Ford Genk” referenciaszámú kérelme) /* COM/2014/0532 final - 2014/ () */





INDOKOLÁS A JAVASLAT HÁTTERE 1. A 2013. december 31-ig benyújtott kérelmek esetében az Európai Globalizációs Alkalmazkodási Alapból (EGAA) nyújtott pénzügyi hozzájárulásokra vonatkozó szabályokat az Európai Globalizációs Alkalmazkodási Alap létrehozásáról szóló, 2006. december 20-i 1927/2006/EK európai parlamenti és tanácsi rendelet[1] (a továbbiakban: EGAA-rendelet) tartalmazza. 2. A Ford-Werke GmbH[2] Genkben található összeszerelő üzemében (a továbbiakban: Ford Genk) és a Ford Genk 10 belgiumi beszállítójánál történt elbocsátásokat követően 2013. december 23-án Belgium EGF/2013/012 EB/Ford Genk referenciaszámmal kérelmet nyújtott be az EGAA-ból igénybe vehető pénzügyi hozzájárulás iránt. A kérelmet 2014. június 12-ig további információkkal egészítették ki. 3. A kérelem vizsgálatát követően a Bizottság az EGAA-rendelet vonatkozó rendelkezései alapján megállapította, hogy az EGAA-ból nyújtott pénzügyi hozzájárulás feltételei teljesülnek. A JAVASLAT ÖSSZEFOGLALÁSA EGAA-kérelem: || EGF/2013/012 Ford Genk Tagállam: || Belgium A kérelem benyújtásának időpontja: || 2013.12.23. Beavatkozási kritérium: || Az EGAA-rendelet 2. cikkének c) pontja Elsődlegesen érintett vállalat: || Ford-Werke GmbH A beszállítók és az ellátási lánc következő szintjein álló gyártók száma: || 10 Referencia-időszak: || 2013.7.1–2013.11.1. Az érintett munkavállalóknak nyújtott személyre szabott szolgáltatások kezdetének időpontja: || 2013.7.1. A referencia-időszak alatt elbocsátottak száma: || 469 A referencia-időszak előtti és utáni elbocsátások száma: || 43 Az elbocsátott személyek száma összesen: || 512 Az intézkedések által várhatóan érintett munkavállalók száma: || 479 A személyre szabott szolgáltatások tervezett összköltsége: || 1 085 890 EUR Az EGAA végrehajtásának tervezett összköltsége: || 56 000 EUR (a teljes költségvetés 4,9 %-a) Költségvetés összesen: || 1 141 890 EUR Az EGAA-ból igényelt pénzügyi hozzájárulás: || 570 945 EUR (a teljes költségvetés 50 %-a) A KÉRELEM VIZSGÁLATA Az elbocsátások és a világkereskedelemben a globalizáció hatására bekövetkezett fő strukturális változások közötti kapcsolat 4. Az elbocsátások és a világkereskedelemben a globalizáció hatására bekövetkezett jelentős strukturális változások közötti kapcsolat alátámasztására Belgium azzal érvel, hogy a személygépkocsi-gyártó ágazat, amelyben a Ford Genk tevékenykedik, súlyos gazdasági csapást szenvedett mindenekelőtt azzal, hogy gyorsan csökkent az Unió piaci részesedése. 5. A belga hatóságok által hivatkozott adatok[3] szerint, miként az alábbi ábra is mutatja, az EU-27-ben 2007 és 2012 között a személygépkocsi-gyártás 17,10 millió darabról 14,61 millió darabra esett vissza (−14,6 % összes vagy −3,1 %-os éves növekedés), míg ugyanebben az időszakban a személygépkocsi-gyártás világszinten 53,05 millió darabról 63,07 millió darabra nőtt (+18,9 % összes vagy +3,5 %-os éves növekedés). Ennek hatására az EU-27 volumenben mért piaci részesedése a világ személygépkocsi-gyártásából 32,2 %-ról 23,2 %-ra csökkent, (−28,2 % összes vagy −6,4 %-os éves növekedés). Ehhez képest ugyanebben az időszakban Kína piaci részesedése 12,0 %-ról 24,6 %-ra nőtt (+104,6 % összes vagy +15,4 %-os éves növekedés), míg a többi fő gyártó piaci részesedése csökkent (Japán: −27,7 % összes/−6,3 % éves növekedés; Dél-Korea: −5,9 % összes/−1,2 % éves növekedés; USA: −12,0 % összes/−2,5 % éves növekedés), de általában kisebb mértékben, mint az EU-27 esetében. Ezek az adatok azt mutatják, hogy az EU piaci részesedése a világ személygépkocsi-gyártásából gyorsan csökken. Piaci részesedések a világ személygépkocsi-gyártásából (volumenben) Forrás: OICA 6. Az uniós személygépkocsi-gyártó ágazat nehéz gazdasági helyzete, amely elsősorban az uniós személygépkocsi-értékesítésnek a gazdasági válság következtében bekövetkezett folyamatos visszaesésével és a gépjárműgyártókat több tagállamban is sújtó kapacitásfelesleg miatt kialakult strukturális problémákkal magyarázható, az európai autóipar egészének nemzetközi versenyképességét negatívan befolyásolta. E tényezők következtében több autógyártó és beszállítóik üzemek bezárására és szerkezetátalakításra kényszerültek, ami számos munkahely megszűnéséhez vezetett az autógyártó ágazatban az elmúlt években. Például az EU-27 országaiban 2008 és 2013 között mintegy 220 000-rel, 3,16 millióról 2,94 millióra esett vissza (−7,0 %) a gépjárműgyártó ágazatban (NACE Rev. 2. 29. ágazat: Közúti jármű, pótkocsi és félpótkocsi gyártása) foglalkoztatottak száma[4]. 7. Az EGAA 2007-ben történt létrehozása óta 17 olyan, az EGAA igénybevételére vonatkozó határozat született, amely az autóipart érintette[5]. Közelebbről nyolc korábbi EGAA-kérelem hivatkozott arra, hogy csökken az EU piaci részesedése a világ személygépkocsi-gyártásából[6]. Az elbocsátások száma és a 2. cikk c) pontjában foglalt kritériumok teljesítése 8. A kérelem megfelel az EGAA-rendelet 2. cikkének c) pontjában meghatározott beavatkozási kritériumoknak, amelyek szerint kivételes körülmények között egy kérelem még akkor is elfogadhatónak tekinthető, ha az EGAA-rendelet 2. cikkének a) és b) pontjában foglalt beavatkozási kritériumok nem teljesülnek, feltéve, hogy az elbocsátások súlyos hatást gyakorolnak a foglalkoztatottságra és a helyi gazdaságra. 9. A kérelem 469 főnek a 2013. július 1. és 2013. november 1. közötti négy hónapos időszak alatt bekövetkezett elbocsátására vonatkozik (közülük 246 főnek a Ford Genknél, 223 főnek pedig annak nyolc beszállítójánál mondtak fel), valamint ezen időszak után – de ugyanannak a csoportos létszám-leépítési eljárásnak a keretében – 43 főnek (ezen belül 26 főnek a Ford Genktől, 17 főnek pedig annak hét beszállítójától) 2013. november 1. és 2013. december 23. között történt elbocsátására. Ennek az összesen 512 főnek a referencia-időszak alatt és után történt elbocsátása a Ford Genknél és beszállítóinál bekövetkezett létszámcsökkentés első hulláma volt[7], amely a Ford üzem tevékenységeinek az üzem bezárását megelőző szűkítése miatt a munkaerő leépítésére szolgált a Ford Genk beszállítóinál. Vállalat || Elbocsátott személyek száma || a referencia-időszak alatt || a referencia-időszak után || Összesen Ford Genk (Ford-Werke GmbH) || 246 || 26 || 272 BASF Coatings Services NV || 1 || 0 || 1 Belplas Industries BVBA || 0 || 1 || 1 FACIL Europe BVBA || 9 || 0 || 9 Henkel Industrieservice BVBA || 7 || 0 || 7 IAC Group BVBA || 46 || 4 || 50 Lear Corporation Belgium CVA || 33 || 5 || 38 Service Magazijn Limburg NV || 73 || 1 || 74 Syncreon Genk BVBA || 42 || 3 || 45 Transport Service NV || 0 || 2 || 2 Zender Industrie België NV || 12 || 1 || 13 Összesen || 469 || 43 || 512 10. Valamennyi elbocsátást az EGAA-rendelet 2. cikke második bekezdésének második francia bekezdésében megállapított módon (2. módszer) a munkaszerződésnek annak lejárta előtt bekövetkezett tényleges megszűnésének időpontjától vettek számításba. 11. A kérelem ezért részben megfelel az EGAA-rendelet 2. cikkének a) pontjában meghatározott beavatkozási kritériumoknak, mivel egy tagállamban egy vállalkozáson belül egy négyhónapos időszak alatt bekövetkezett elbocsátásokra vonatkozik, de a referencia-időszak alatt elbocsátottak minimális száma tekintetében eltér e kritériumoktól, mivel kevesebb mint 500 főt bocsátottak el. 12. A belga hatóságok azzal érvelnek, hogy kivételes esetről van szó, mivel – noha az elbocsátások ezen első hulláma esetében a referencia-időszakban elbocsátott munkavállalók száma nem éri el az 500 főt – további két elbocsátási hullám várható: egy 2014 során (mintegy 650 főt bocsátanak el a Ford Genktől és beszállítóitól), egy pedig az üzem bezárásakor, 2014 végén (mintegy 4 000 főt bocsátanak el a Ford Genktől és beszállítóitól), amelyek tekintetében lehetséges, hogy a belga hatóságok EGAA-kérelmeket nyújtanak be. Noha az elbocsátások ezen első hulláma esetében az elbocsátott munkavállalók száma nem éri el az 500 fős küszöbértéket, a belga hatóságok a lehető leghamarabb az elbocsátott munkavállalók ezen első csoportjának érdekeit szolgáló egyedi intézkedéseket kívánnak végrehajtani, hogy növeljék ezen munkavállalók lehetőségeit arra, hogy új munkát találjanak, és valamennyi elbocsátott munkavállalónak megadják ugyanazokat a lehetőségeket. A közvetlenül a Ford Genk üzem bezárása miatt elbocsátott munkavállalók száma várhatóan nagyon magas lesz (a Ford Genknél mintegy 4 340 főnek mondanak fel, ugyanabban a földrajzi régióban, a beszállítóinál pedig 2 820 főnek). A belga hatóságok által hivatkozott elemzések[8] szerint az elbocsátások súlyos következménnyel járnak a foglalkoztatottságra és a helyi gazdaságra nézve. Az elbocsátások előre nem látható jellegének bizonyítása 13. A belga hatóságok állítása szerint a Ford genki üzemének bezárása nem volt előrelátható. 2010 szeptemberében a Ford vezetősége és a Ford Genk üzemben működő szakszervezetek megállapodást kötöttek a 2014–2010 közötti időszakra vonatkozó beruházási kötelezettségvállalásról, amelyben a Ford vezetősége vállalta, hogy három autómodell (Mondeo, S-Max, Galaxy) gyártása továbbra is a genki üzemben marad, és az ugyanezen szegmensbe tartozó jövőbeli modellek gyártása is ebbe az üzemben történik. A Ford vezetősége azt is vállalta, hogy fenntartja az évi 225 000 darabos meglévő kapacitást, és biztosítja, hogy a megállapodás teljes időtartama alatt nem kerül sor csoportos létszámcsökkentésre, amiért cserébe a szakszervezetek elfogadták a személyi költségek csökkentését[9]. A belga hatóságok szerint 2012 szeptemberében a Ford vezetősége tagadta, hogy az üzem bezárásáról terjedő hírek igazak lennének, és megerősítette, hogy az új generációs Mondeo modellt a genki üzemben fogják gyártani 2013 októberétől. Azonban 2012 októberében a Ford bejelentette, hogy tervei szerint 2014 végén bezárja a genki üzemet, és az új autómodellek gyártását más uniós üzemeibe helyezi át[10]. Az érintett munkavállalók meghatározása 14. A belga hatóságok becslése szerint a létszámcsökkentés első hullámában elbocsátott 512 munkavállaló közül 479-en (az érintett munkavállalók) fognak részt venni az EGAA által társfinanszírozott intézkedésekben[11]. 15. Az érintett munkavállalók nemek, állampolgárság és korcsoportok szerinti megoszlása a következő: Kategória || Az érintett munkavállalók száma Nem: || Férfiak: || 401 || Nők: || 78 Állampolgárság: || Uniós állampolgárok: || 479 || Nem uniós állampolgárok: || 0 Korcsoport: || 15 és 24 év közöttiek: || 3 || 25 és 54 év közöttiek: || 470 || 55 és 64 év közöttiek: || 6 || 64 évesnél idősebbek: || 0 16. Az érintett munkavállalók közül heten küzdenek tartós egészségügyi problémával vagy élnek fogyatékkal. 17. Az érintett munkavállalók foglalkozási kategóriák[12] szerinti megoszlása a következő: ISCO-08 főcsoport || Az érintett munkavállalók száma 1. Vezetők || 0 2. Felsőfokú képzettséget igénylő foglalkozások || 39 3. Technikusok és hasonló foglalkozások || 59 4. Irodai foglalkozások || 3 5. Szolgáltatási és értékesítési foglalkozások || 0 7. Szakképzettséget igénylő ipari foglalkozások || 39 8. Gépkezelők, összeszerelők és járművezetők || 253 9. Egyszerű foglalkozások || 4 Ismeretlen/nem áll rendelkezésre || 82 18. Az EGAA-rendelet 7. cikkének megfelelően a belga hatóságok megerősítették, hogy a javasolt intézkedésekhez való hozzáférés és azok végrehajtása során tiszteletben tartják az egyenlő bánásmód és a megkülönböztetésmentesség elvét. Az érintett terület, valamint az ott működő hatóságok és az érdekelt felek bemutatása 19. A Ford Genknél és beszállítóinál történt elbocsátások elsősorban Limburg tartományt érintik Belgium északkeleti részében, a flamand régióban. Limburg tartományban egykoron szénbányászat folyt, ezen a területen a foglalkoztatás a mai napig a hagyományos iparra épül. A belga hatóságok szerint a flamand régió átlagához viszonyítva Limburg tartományban nagyobb a munkanélküliség, alacsonyabb az átlagos képzettségi szint és szakképzettségi szint, továbbá kevésbé fejlettek az oktatási szolgáltatások. Emellett úgy tűnik, hogy Limburg tartományban a flamand régió átlagához viszonyítva a vállalkozások általában kevésbé innovatívak és kisebb arányban válnak nemzetközivé (amit az exportból és a nem rezidensek belföldi befektetésállományából való részesedésük tükröz), és az induló vállalkozások száma is viszonylag alacsony. A belga hatóságok szerint Limburg tartomány emellett az infrastruktúra alacsony fejlettségi szintje miatt viszonylag nehezen elérhető. 20. A EGAA-kérelemért felelős hatóság az Európai Szociális Alap (ESZA) flandriai ügynöksége. Az EGAA által társfinanszírozott intézkedések végrehajtásáért elsősorban a Flamand Foglalkoztatási és Szakképzési Szolgálat (Vlaamse Dienst voor Arbeidsbemiddeling en Beroepsopleiding, VDAB) és a nemzeti munkaügyi hivatal (Rijksdienst voor Arbeidsvoorziening, RVA) felelős. 21. A javasolt intézkedések általános koordinálásában és végrehajtásában részt vevő további szervezetek többek között az alábbiak: – a flamand kormány (miniszterelnök, munkaügyi miniszter); – Limburg tartomány; – szakszervezetek (ABVV, ACV, ACLVB); – a regionális társadalmi-gazdasági konzultációs bizottság (Regionaal Sociaal-Economisch Overlegcomité, RESOC) és Limburg régió társadalmi-gazdasági tanácsa (SERR Limburg); – a limburgi fémfeldolgozó ipar foglalkoztatási és képzési alapja (Fonds voor Tewerkstelling en Opleiding in Metaalverwerkende Nijverheid Limburg, FTML) és a fémfeldolgozó ipari munkavállalók limburgi továbbképző intézete (Limburg Instituut Van De Metaalverwerkende Nijverheid Voor De Opleiding Van Bedienden, LIMOB); – az „új vállalkozói Limburg” platform (amely az ipari technológiai szövetséget, a flamand gazdálkodók egyesületét, a limburgi építési vállalkozók szövetségét, a flamand önálló vállalkozó munkaadók szövetségének limburgi szervezetét, a keresztény munkaadói liga limburgi szervezetét és a flamand kereskedelmi és iparkamara limburgi szervezetét tömöríti). 22. A flamand kormány létrehozott egy különleges munkacsoportot, amely valamennyi illetékes érdekelt felet (a szociális partnereket, a munkaadói csoportokat, a helyi és regionális hatóságokat, az ágazati szövetségeket stb.) összefogja. A Bizottság szolgálatait bevonták a munkacsoport munkájába. Az elbocsátások várható hatása a helyi, a regionális és az országos foglalkoztatásra 23. Limburg tartományban a Ford Genk a legnagyobb munkaadó: az összes munkavállaló 1,7 %-át foglalkoztatja. Ezenkívül Limburg tartomány 500 legnagyobb vállalata teljes forgalmának 10 %-át is a Ford Genk adja. 24. Egy, a belga hatóságok által említett tanulmány[13] szerint minden, a Ford Genk üzemben megszűnő 100 munkahelyre 65, a Ford Genk közvetlen és közvetett beszállítóinál Limburgban megszűnő munkahely és további 72, a flamand régióban máshol található szállítóknál megszűnő munkahely esik. Mint az alábbi táblázatban látható, a foglalkoztatottak számát illetően ez azt jelentené, hogy a Ford genki üzemének bezárása miatt közvetlenül 4 340 munkahely szűnne meg, ehhez kapcsolódóan pedig további mintegy 2 820 munkahely tűnne el a limburgi beszállítóknál, 3 110 munkahely pedig a flamand régióban máshol található beszállítóknál, így a flamand régióban összesen mintegy 10 270-nel csökkenne a munkahelyek száma (2,4-szeres szorzótényező). Ezenfelül a vásárlóerő (a fogyasztási kiadások) csökkenése Limburgban várhatóan mintegy 1 040 munkahely, a flamand régió többi részében pedig 450 munkahely megszűnéséhez vezet, így a flamand régióban összesen mintegy 11 760-nal csökkenne a munkahelyek száma (2,7-szeres szorzótényező). A foglalkoztatásra gyakorolt hatás típusa || A megszűnő munkahelyek becsült száma Közvetlenül (a Ford Genknél) megszűnő munkahelyek száma || 4 340 Közvetve (a limburgi beszállítóknál) megszűnő munkahelyek száma || 2 820 Közvetve (a flamand régió többi részében található beszállítóknál) megszűnő munkahelyek száma || 3 110 Következményként (Limburgban) megszűnő munkahelyek száma || 1 040 Következményként (a flamand régió többi részében) megszűnő munkahelyek száma || 450 Összesen || 11 760 25. Összességében tehát mintegy 8 200 munkahely szűnhet meg Limburg tartományban, aminek következtében 1,8–2 százalékponttal növekedhet a munkanélküliségi ráta Limburgban (azaz a regionális munkanélküliségi ráta 6,8 %-ról – 26,5–29,4 %-kal – a közvetlenül a Ford Genknél megszűnő munkahelyeket figyelembe véve 7,9 %-ra, a beszállítóknál közvetve megszűnő munkahelyeket is számításba véve 8,6 %-ra, illetve a következményként megszűnő munkahelyeket is tekintetbe véve 8,8 %-ra emelkedhet). 26. Általánosabban vizsgálva a Ford Genk bezárása várhatóan a gazdasági jólét 2,6–2,9 %-os csökkenéséhez is vezet (a termelés és a vásárlóerő visszaesése miatt), valamint a munkatermelékenység növekedésének (a hozzáadott érték) 10,9 %-os visszaeséséhez. A finanszírozandó személyre szabott szolgáltatások és a becsült költségek bontása 27. A Ford genki üzemének bezárása miatt elbocsátott munkavállalók támogatására a belga hatóságok által megvalósítandó fellépések részét képező intézkedéseknek csupán egy részét fogja társfinanszírozni az EGAA. A Belgiumban csoportos létszámcsökkentés esetén kötelező intézkedések[14], valamint az EGAA-tól eltérő forrásból finanszírozott kiegészítő intézkedések[15] ezért nem szerepelnek ebben az EGAA-kérelemben. Az intézkedések egészét (kötelező intézkedések, kiegészítő intézkedések, az EGAA által társfinanszírozott intézkedések) a VDAB irányítja. 28. Az elbocsátott munkavállalóknak az EGAA által társfinanszírozott fellépések részeként nyújtott személyre szabott szolgáltatások az elbocsátások első hulláma[16] esetében a következő intézkedéseket foglalják magukban (kategóriánként csoportosítva): (1) munkakereséshez nyújtott segítség: – Kiemeltügyfél-kapcsolati menedzser: A „Jobs voor Limburg” kezdeményezés keretében a VDAB egyik ügyfél-kapcsolati menedzsere gondoskodik az olyan vállalkozásoktól érkező állásajánlatok koordinálásáról, amelyek érdeklődésüket fejezték ki a Ford Genktől vagy beszállítóitól elbocsátott munkavállalók felvétele iránt, továbbá kezdeményezéseket dolgoz ki e tevékenység támogatására (pl. kezeli a külön erre a célra létrehozott e-mail szolgáltatást). – Szociális intervenciós tanácsadó (SIA): A VDAB szociális intervenciós tanácsadói a következő tevékenységeket biztosítják valamennyi érintett munkavállaló számára: i. tájékoztató előadás az elbocsátás előtt (a foglalkoztatási egységek által nyújtott azonnali támogatás, alapvető adminisztratív akta összeállítása a munkanélküli-támogatási rendszerbe való előzetes bejelentkezésként, tájékoztatás az elbocsátási program általános intézkedéseinek keretében fennálló jogokról és kötelezettségekről, az újbóli elhelyezkedést segítő iránymutatás stb.); ii. tájékoztató előadás az elbocsátás után (az RVA szervezésében) az álláskeresők jogairól és kötelezettségeiről, az álláskeresési járadékról, az igénybe vehető segítségről és támogató szolgáltatásokról, képzési lehetőségekről stb.; iii. egyéni beszélgetések az elbocsátott munkavállalókkal és a VDAB szolgáltatásainak bemutatása az egyes munkavállalók igényei szerint; iv. helpdesk funkció. – Tájékoztatás a szakoktatási és -képzési lehetőségekről: A lehetséges munkaadók csoportos tájékoztató előadásokat fognak tartani a munkahelyen (a Ford genki üzemében, a műszakok előtt vagy után) valamennyi érintett munkavállaló számára; az Infrabel vasútihálózat-üzemeltetőnél rövid szakmai gyakorlatra került sor 2013 júliusa és 2013 ősze között (80 érintett munkavállalóval). – Aktív munkaorientált iránymutatás: A VDAB alkalmazottai a következő szolgáltatásokat biztosítják körülbelül 150 érintett munkavállaló számára: i. állásajánlatok keresése; ii. kapcsolatfelvétel a potenciális munkaadókkal; iii. vállalatlátogatások szervezése; iv. egyéb ösztönző intézkedések kidolgozása; v. személyre szabott iránymutatás (három hónapon át) azok számára, akik állást találnak. (2) Képzés és átképzés: – Szakképző tanfolyamok: A VDAB az érintett munkavállalók tájékoztató, pályaorientációs és tanácsadási tevékenységek során feltárt igényeinek megfelelő területeken nyújt szakképző tanfolyamokat. A képzéseket vagy maga a VDAB bonyolítja le házon belül, vagy közbeszerzési eljárás útján kiszervezik külső képzési szolgáltatóhoz. A szakképző tanfolyamokon körülbelül 100–110 érintett munkavállaló vehet majd részt. Emellett mintegy 30 érintett munkavállaló vesz majd részt néhány naptól néhány hétig terjedő szakmai gyakorlaton; minden szakmai gyakorlatot mentor kíséri figyelemmel a szakmai gyakornoki programnak helyet adó vállalatnál, és a VDAB vagy a külső szolgáltató szakembere követi nyomon. – Foglalkoztatás egyéni szakképzés révén: A VDAB által irányított általános rendszer részeként („individuele beroepsopleiding” – IBO) a vállalkozások egytől hat hónapig terjedő egyéni munkahelyi képzést biztosítanak (egy mentor révén vagy annak felügyelete alatt) körülbelül 75 munkavállalónak. A munkahelyi képzés végén a vállalkozásnak határozott vagy határozatlan idejű munkaszerződést kell kínálnia a tanfolyamon részt vevő számára. – Állások megpályázásával kapcsolatos képzés: Külső szolgáltatók mintegy 75 érintett munkavállalónak biztosítanak majd az álláskeresési készségek fejlesztésére irányuló képzést csoportos műhelyfoglalkozások (csoportos feladatok, szimulációk stb.) alakjában, különös figyelmet fordítva a hollandul nem anyanyelvi szinten beszélő vagy az idősebb álláskeresők csoportjára; az álláshirdetésre való jelentkezéseket személyi segítő követi majd nyomon. 29. Ezek az intézkedések az EGAA-rendelet 3. cikkében meghatározott támogatható tevékenységek közé sorolható, aktív munkaerő-piaci intézkedéseknek minősülnek. 30. Az intézkedések teljes költsége a becslések szerint 1 141 890 EUR lesz, ami magában foglalja a személyre szabott szolgáltatásokhoz kapcsolódó 1 085 890 EUR kiadást és az EGAA végrehajtásához (az előkészítő tevékenységekhez, az irányításhoz, tájékoztatáshoz és népszerűsítéshez, valamint az ellenőrzési tevékenységekhez) kapcsolódó 56 000 EUR kiadást (az összköltségek 4,9 %-a). Az EGAA-ból igényelt teljes pénzügyi hozzájárulás összege 570 945 EUR (az összköltségek 50 %-a). Intézkedések || Az érintett munkavállalók becsült száma || Becsült költségek (egy érintett munkavállalóra) (EUR)* || Összköltség (EGAA és nemzeti társfinanszírozás) (EUR)* Személyre szabott szolgáltatások: || || || (1) munkakereséshez nyújtott segítség: || || || – Kiemeltügyfél-kapcsolati menedzser || 479 || 47 || 22 400 – Szociális intervenciós tanácsadó (SIA) || 479 || 184 || 88 000 – Tájékoztatás a szakoktatási és -képzési lehetőségekről || 479 || 4 || 1 900 – Aktív munkaorientált iránymutatás || 150 || 1 000 || 150 000 (2) Képzés és átképzés: || || || – Szakképző tanfolyamok || 30–110 || Nem alkalmazandó || 718 094 – Foglalkoztatás egyéni szakképzés révén || 75 || 470 || 35 272 – Állások megpályázásával kapcsolatos képzés || 75 || 936 || 70 224 Részösszeg: || – || – || 1 085 890 Az EGAA végrehajtásához kapcsolódó kiadások: || || || 1. Előkészítő tevékenységek || – || – || 0 2. Irányítás || – || – || 40 000 3. Tájékoztatás és nyilvánosság || – || – || 6 000 4. Ellenőrzési tevékenységek || – || – || 10 000 Részösszeg: || – || – || 56 000 Költségek összesen: || – || – || 1 141 890 EGAA-hozzájárulás (az összköltségek 50 %-a) || – || – || 570 945 * Kerekített számadatok. 31. A belga hatóságok megerősítették, hogy az intézkedések kiegészítik a strukturális alapok által finanszírozott intézkedéseket, és hogy megfelelő mechanizmusok léteznek a kettős finanszírozás megelőzésére. Az érintett munkavállalóknak nyújtott személyre szabott szolgáltatások kezdetének tényleges vagy tervezett időpontja 32. A belga hatóságok 2013. július 1-jén kezdtek személyre szabott szolgáltatásokat nyújtani az érintett munkavállalóknak,. Az ezen intézkedésekkel kapcsolatos kiadások ezért ettől a dátumtól támogathatók az EGAA-ból nyújtandó pénzügyi hozzájárulással. A szociális partnerekkel folytatott konzultáció során követett eljárások 33. A VDAB tájékoztatta a SERR Limburgban képviselt szociális partnereket az EGAA-kérelem keretében javasolt célokról és intézkedésekről. A SERR Limburgban képviselt valamennyi szociális partner képviselteti magát a kifejezetten az EGAA-kérelem céljára létrehozott monitoringbizottságban. Az EGAA-kérelmet ezenkívül a Ford genki üzeme bezárása által a régióra gyakorolt hatás kiküszöbölése érdekében kidolgozott limburgi stratégiai cselekvési terv („Strategisch Actieplan Limburg in het Kwadraat” – SALK) végrehajtásáról szóló rendszeres beszámoló részeként is megvitatták. 34. A belga hatóságok megerősítették, hogy a nemzeti és uniós jogszabályokban a csoportos létszámleépítések vonatkozásában előírt követelményeknek eleget tettek. Tájékoztatás a nemzeti jog alapján vagy kollektív szerződések értelmében kötelezően végrehajtandó intézkedésekről 35. A belga hatóságok megerősítették, hogy: – az EGAA-ból származó pénzügyi hozzájárulás nem helyettesíti azokat az intézkedéseket, amelyek meghozatala a nemzeti jog vagy kollektív szerződések alapján a vállalatok felelőssége, – az intézkedések az egyes munkavállalóknak nyújtanak segítséget, és nem vállalkozások vagy ágazatok szerkezetátalakítására irányulnak, – az intézkedésekre más uniós alapokból vagy pénzügyi eszközökből nem folyósítanak pénzügyi támogatást. Irányítási és ellenőrzési rendszerek 36. A kérelem tartalmazza az irányítási és ellenőrzési rendszer részletes leírását, amely meghatározza az érintett szervek felelősségi körét. Az EGAA-ból folyósított pénzügyi hozzájárulást ugyanazok a szervek fogják irányítani és ellenőrizni, mint az ESZA-ból nyújtott támogatások esetében. Az ESZA flandriai ügynökségének egyik egysége fogja betölteni az irányító hatóság szerepét, az ESZA flandriai ügynökségének egy másik önálló egysége pedig majd igazoló hatóságként jár el. Finanszírozás 37. A 2014–2020-as időszakra vonatkozó többéves pénzügyi keretről szóló 1311/2013/EU, Euratom tanácsi rendelet[17] 12. cikke a pénzügyi keret vonatkozó fejezeteinek felső korlátain felül legfeljebb évi 150 millió EUR erejéig (2011-es árakon) lehetővé teszi az Európai Globalizációs Alkalmazkodási Alap (a továbbiakban: EGAA) igénybevételét. 38. Figyelembe véve az EGAA-ból folyósítható pénzügyi hozzájárulás maximális összegét, valamint az előirányzatok átcsoportosításának lehetőségét, a Bizottság azt javasolja, hogy az intézkedések összköltségének 50 %-át kitevő igényelt hozzájárulás teljes összegét (570 945 EUR) folyósítsák az EGAA-ból. 39. Az EGAA igénybevételére vonatkozó javasolt határozatot az Európai Parlament és a Tanács közösen hozza meg, az Európai Parlament, a Tanács és a Bizottság között létrejött, a költségvetési fegyelemről, a költségvetési ügyekben való együttműködésről és a hatékony és eredményes pénzgazdálkodásról szóló, 2013. december 2-i intézményközi megállapodás[18] 13. pontja értelmében. 40. A Bizottság a 2014. évi költségvetés kötelezettségvállalási előirányzataiba irányuló külön átcsoportosítási kérelmet nyújt be a 2013. december 2-i intézményközi megállapodás 13. pontjának megfelelően. A kifizetési előirányzatok forrása 41. Az 570 945 EUR összegre a 2014. évi költségvetésben az EGAA költségvetési sorában előirányzott összeg fog fedezetet biztosítani. Javaslat AZ EURÓPAI PARLAMENT ÉS A TANÁCS HATÁROZATA az Európai Globalizációs Alkalmazkodási Alapnak az Európai Parlament, a Tanács és a Bizottság közötti, a költségvetési fegyelemről, a költségvetési ügyekben való együttműködésről és a hatékony és eredményes pénzgazdálkodásról szóló, 2013. december 2-i intézményközi megállapodás 13. pontja alapján történő igénybevételéről (Belgium „EGF/2013/012 BE/Ford Genk” referenciaszámú kérelme) AZ EURÓPAI PARLAMENT ÉS AZ EURÓPAI UNIÓ TANÁCSA, tekintettel az Európai Unió működéséről szóló szerződésre, tekintettel az Európai Parlament, a Tanács és a Bizottság közötti, a költségvetési fegyelemről, a költségvetési kérdésekben való együttműködésről és a hatékony és eredményes pénzgazdálkodásról szóló 2013. december 2-i intézményközi megállapodásra[19] és különösen annak 13. cikkére, tekintettel az Európai Globalizációs Alkalmazkodási Alap létrehozásáról szóló, 2006. december 20-i 1927/2006/EK európai parlamenti és tanácsi rendeletre[20] és különösen annak 12. cikke (3) bekezdésére, tekintettel az Európai Bizottság javaslatára[21], mivel: (1) Az Európai Globalizációs Alkalmazkodási Alap (EGAA) azzal a céllal jött létre, hogy kiegészítő támogatást nyújtson a globalizáció hatására a világkereskedelemben bekövetkezett fő strukturális változások következtében elbocsátott munkavállalóknak a munkaerőpiacon történő ismételt beilleszkedéséhez. (2) Az EGAA éves maximális összege nem haladhatja meg a 2014–2020-as időszakra vonatkozó többéves pénzügyi keretről szóló 1311/2013/EU, Euratom tanácsi rendelet[22] 12. cikkében megállapított 150 millió EUR-t (2011-es árakon számítva). (3) Belgium a Ford-Werke GmbH-nál és 10 beszállítójánál történt elbocsátásokra tekintettel 2013. december 23-án az EGAA igénybevételére irányuló kérelmet nyújtott be, és 2014. június 12-ig további információkkal egészítette ki azt. A kérelem eleget tesz az 1927/2006/EK rendelet 10. cikkében a pénzügyi hozzájárulások meghatározására vonatkozóan megállapított követelményeknek. A Bizottság ezért 570 945 EUR összeg mobilizálását javasolja. (4) Az EGAA-t tehát igénybe kell venni a Belgium által benyújtott kérelem alapján történő pénzügyi hozzájárulás folyósítása érdekében, ELFOGADTA EZT A HATÁROZATOT: 1. cikk Az Európai Unió 2014. évi általános költségvetésének keretein belül az Európai Globalizációs Alkalmazkodási Alapból 570 945 EUR igénybevételére kerül sor kötelezettségvállalási és kifizetési előirányzatok formájában. 2. cikk Ezt a határozatot az Európai Unió Hivatalos Lapjában ki kell hirdetni. Kelt Brüsszelben, -án/-én. az Európai Parlament részéről a Tanács részéről az elnök az elnök [1] HL L 406., 2006.12.30., 1. o. [2] A Ford-Werke GmbH-nak, a Ford of Europe AG leányvállalatának bejegyzett székhelye Németországban, Kölnben található. A Kölnben és Saarlouis-ban (Németország), valamint a Genkben (Belgium) működő üzemek működését irányítja. [3] Forrás: Gépjárműgyártók Nemzetközi Szervezete (International Organization of Motor Vehicle Manufacturers, OICA). [4] Forrás: Eurostat (internetes adatkód: lfsa_egan22d). [5] Lásd az EGAA-adatbázist, amely a következő címen érhető el: http://ec.europa.eu/social/main.jsp?catId=582. [6] Lásd a következő ügyekről készült bizottsági határozattervezeteket: EGF/2007/001 FR/Peugeot-beszállítók (2007.7.12-i COM(2007) 415 végleges határozat), EGF/2007/010 PT/Lisboa-Alentejo (2008.2.20-i COM(2008) 94 végleges határozat), EGF/2008/002 ES/Delphi (2008.9.9-i COM(2008) 547 végleges határozat), EGF/2008/004 ES/Castilla y León/Aragón (2009.3.26-i COM(2009) 150 végleges határozat), EGF/2009/013 DE/Karmann (2010.1.22-i COM(2010) 7 végleges határozat), EGF/2012/004 ES/Grupo Santana (2014.3.5-i COM(2014) 116 final határozat), EGF/2012/005 SE/Saab (2012.10.19-i COM(2012) 622 final határozat), EGF/2012/008 IT/De Tomaso automobili (2013.6.28-i COM(2013) 469 final határozat). [7] Önkéntes kilépések a szociális partnerek által egyeztetett elbocsátási program keretében. [8] Lásd a Error! Reference source not found.–26. bekezdést. [9] Lásd az alábbi címen elérhető sajtóközleményt: https://media.ford.com/content/fordmedia/fna/us/en/news/2010/11/30/ford-genk-agreement-shows-confidence-and-commitment-to-flanders-.html. [10] Lásd az alábbi címen elérhető sajtóközleményt: https://media.ford.com/content/fordmedia/fna/us/en/news/2012/10/24/ford-plans-to-restructure-european-manufacturing-operations.html. [11] Az EGAA-rendelet 3a. cikkének b) pontja szerint olyan esetekben, amikor az EGAA-rendelet 2. cikkének c) pontja alapján benyújtott kérelem eltér az említett rendelet 2. cikkének a) pontjában meghatározott kritériumoktól, a referencia-időszak után elbocsátott munkavállalók felvehetők a jogosult munkavállalók csoportjába, feltéve hogy az elbocsátásokra a tervezett elbocsátások általános bejelentése után került sor, és egyértelmű okozati összefüggés mutatható ki az elbocsátásokat a referencia-időszak alatt kiváltó eseménnyel. Mivel ezek a feltételek teljesülnek, a referencia-időszak után elbocsátott 43 munkavállaló is profitálhat az EGAA által társfinanszírozott intézkedésekből. [12] A foglalkozások egységes nemzetközi osztályozási rendszerének (ISCO-08) főcsoportjai. [13] Peeters, L., Vancauteren, M., ‘Studie van de economische impact van de sluiting van Ford Genk’, Universiteit Hasselt, 2013. november, amely elérhető az alábbi weboldalon: http://www.uhasselt.be/documents/kizok/impactstudie.pdf. [14] A csoportos létszámcsökkentést végrehajtó munkaadók jogi kötelezettségeinek részeként a Ford Genknek és beszállítóinak is létre kellett hozniuk egy-egy foglalkoztatási egységet (tewerkstellingscel), amely az újbóli elhelyezkedés esélyét javító szolgáltatást nyújt az elbocsátott munkavállalóknak (álláskereséshez nyújtott segítség, karrier-tanácsadás, három-hat havi bérrel egyenlő aktivitási támogatás, a munkavállaló és a munkaadó által fizetendő társadalombiztosítási járulékok csökkentése, amennyiben a munkavállaló munkát kap egy új munkaadótól, az újbóli elhelyezkedés esélyét javító szolgáltatások költségeinek részleges visszatérítése az elbocsátó munkaadó számára). A foglalkoztatási egység a munkaadót és a megfelelő szakszervezeteket tömöríti; tevékenységeiket a VDAB hajtja végre (bizonyos tevékenységeket az újbóli elhelyezkedés esélyeit javító ügynökségeknek szerveznek ki). [15] Ezen intézkedések között szerepel a „Werkpuntlimburg” honlap (http://herstructureringenlimburg.vdab.be) létrehozása és kezelése, állásbörzék szervezése, vegyes finanszírozású (VDAB/Limburg tartomány) képzések szervezése, képzések szervezése az ágazati képzési alapokkal (pl. FTML, LIMOB) együttműködve, a fiatalokat megcélzó sajátos intézkedések végrehajtása, valamint a vállalkozói készség és a saját vállalkozás létrehozásának támogatása. [16] Ez az EGAA-kérelem csak az elbocsátások első hullámát (479 megcélzott munkavállalót) érintő intézkedések költségeit foglalja magában. A későbbi elbocsátási hullámokban érintett munkavállalókra az esetleges későbbi EGAA-kérelmek vonatkozhatnak. [17] HL L 347., 2013.12.20., 884. o. [18] HL C 373., 2013.12.20., 1. o. [19] HL C 373., 2013.12.20., 1. o. [20] HL L 406., 2006.12.30., 1. o. [21] HL C […], […], […]. o. [22] HL L 347., 2013.12.20., 884. o.